At Jeppe Ugilt Hansen forlader Venstre, fordi partiet ikke mere vil kræve Mette Frederiksens rolle i minksagen undersøgt yderligere, er ikke nødvendigvis begyndelsen på en bølge af udmeldelser i Nordjylland. Jeppe Ugilt har i en helt særlig grad - som nu forhenværende minkavler - været påvirket af minksagen, hvilket kan være med til at forklare hans markante reaktion. Det står imidlertid klart, at partiledelsens kovending har vakt undren hos en del andre nordjyske Venstre-folk, og at andre kan vælge at følge Jeppe Ugilt ud af Venstre. Der er flere - og forskellige - vurderinger i baglandet i Nordjylland. Hos nogle er holdningen forud for et orienteringsmøde mandag aften for hovedbestyrelse og andre tillidsfolk, at med meldingen om at opgive en advokatundersøgelse ved baglandet, hvad Venstre har måttet betale. Man forventer i aften at få at vide, hvad Venstre til gengæld får - altså hvilke indrømmelser Socialdemokratiet har givet op til udformningen af et regeringsgrundlag. Og, lyder det fra flere fremtrædende nordjyske Venstre-folk, først når man kender både prisen og gevinsten, kan man på en meningsfuld måde vurdere, om det har været prisen værd. Altså om Venstre har fået tilstrækkeligt ud af at frafalde et uforbeholdent og entydigt krav fra valgkampen. Værre end Nyrups løftebrud Hos andre Venstre-folk - ikke mindst blandt de lidt yngre - er der uanset gevinsten skepsis over for hele projektet med et regeringssamarbejde, herunder den ny melding i minksagen. Der tales om, at dette er værre end Nyrups løftebrud i efterlønssagen, og at Venstre risikerer at spille sig væk fra magten langt ud i den fremtid, hvor nogle af de unge Venstre-folk ellers havde set frem til at sidde med i forreste geled. I denne del af Venstre tvivler man stærkt på, at gevinsten ved det, der er på vej, kan opveje det tab af indflydelse på den lange bane, som man føler sig overbevist vil komme. Hos flere nordjyske Venstre-folk vækker det derudover undren, at spørgsmålet om en eventuel advokatundersøgelse overhovedet er blevet en del af pakken i forhandlingen om et muligt regeringssamarbejde. Kunne - og burde - man ikke have behandlet minksagen isoleret, spørges der. Det er tydeligt, at det ikke huer alle i Venstre i Nordjylland, at et fundamentalt og juridisk spørgsmål om en ministers handlemåde bliver noget, der kan handles med som led i de kompromisser, som alle erkender er nødvendige, når og hvis flere partier skal i regering. Selv ikke hvis prisen er god. Den tidligere formand for Folketinget og tidligere gruppeformand i Venstre, Christian Mejdahl, undrer sig over sit parti. Han er, siger han, skuffet på minkavlernes vegne. At man aflyser advokatvurderingen af statsministeren, bekymrer Venstre-veteranen fra Løgstør, der også er bekymret i forhold til retssikkerheden. Han vil dog ikke svare på, om Jakob Ellemann-Jensen er den rette formand for Venstre. Christian Mejdahl er Venstremand af hele sit hjerte, og han kender sit bagland. At han siger, som han gør, illustrerer, hvor dybt bekymringen stikker. Fortsætter som viceborgmester Når det gælder Jeppe Ugilt, er det i øvrigt ikke første gang, han skifter politisk ståsted. Han kom i 2013 i byrådet i Rebild, valgt på Oplandslisten, som han tre dage efter at være blevet valgt forlod til fordel for en plads som løsgænger. Det bliver han nu igen efter en årrække i Venstre - en periode, hvor han en tid sågar var borgmesterkandidat, hvilket han frasagde sig i lyset af netop minksagen og de konsekvenser, den havde haft for ham og hans familie. Hans forhold til de lokale Venstre-folk er dog så godt, at han, er det aftalt, fortsat deltager i Venstres gruppemøder og beholder posten som 1. viceborgmester. Hvervet som gruppeformand må han derimod ifølge sagens natur overlade til en byrådskollega, som fortsat er medlem af Venstre.

Opsummering:
Viceborgmester Jeppe Ugilt fra Rebild forlader partiet - et møde mandag aften bliver afgørende for, om flere følger ham. Venstre-veteranen Christian Mejdahl er skuffet over, at advokatundersøgelsen opgives.